Η **Μάριον Τζόουνς** (*Marion Jones*) είναι Αμερικανίδα πρώην αθλήτρια του στίβου, που κέρδισε πέντε μετάλλια στους Ολυμπιακούς Αγώνες του 2000 στο Σίδνεϊ. Ωστόσο, η ίδια παραδέχθηκε ότι χρησιμοποιούσε απαγορευμένες ουσίες στη διάρκεια της προετοιμασίας της για την Ολυμπιάδα εκείνης της χρονιάς και επέστρεψε τα μετάλλιά της το 2007. Έχει διπλή υπηκοότητα από ΗΠΑ και Μπελίζ.

Βιογραφία
---------

Γεννήθηκε στο Λος Άντζελες στις 12 Οκτωβρίου του 1975 και σπούδασε δημοσιογραφία στο Πανεπιστήμιο της Βόρειας Καρολίνας. Παντρεύτηκε δύο φορές, την πρώτη φορά με το σφαιροβόλο Σι Τζέι Χάντερ, παγκόσμιο πρωταθλητή το 1999, που αργότερα βρέθηκε και αυτός να έχει κάνει χρήση αναβολικών ουσιών. Έπειτα από το διαζύγιό της με το Χάντερ, το 2001 και σύναψε δεσμό με τον αθλητή του στίβου Τιμ Μοντγκόμερι, επίσης αναμεμειγμένου σε σκάνδαλο αναβολισμού. Με τον Μοντγκόμερι απέκτησε ένα παιδί, που γεννήθηκε το 2003. Στις 24 Φεβρουαρίου 2007 παντρεύτηκε τον τρίτο ολυμπιονίκη του 2000 στα 100 μέτρα, Ομπαντέλε Τόμπσον, από τα Μπαρμπάντος.

Αθλητική καριέρα
----------------

Η πορεία της στον αθλητισμό ξεκίνησε από την καλαθοσφαίριση. Μάλιστα, το 1994 κατέκτησε το κολεγιακό πρωτάθλημα με το πανεπιστήμιό της.

Στο Παγκόσμιο Πρωτάθλημα της Αθήνας του 1997, αναδείχθηκε πρωταθλήτρια κόσμου στα 100 μέτρα, ενώ ήταν 10η στο μήκος. Το 1999 μετά το χρυσό στα 100 μ. και το χάλκινο στο μήκος, τραυματίστηκε στα 200μ. Στα 100μ. ηττήθηκε από την Ζάνα Πιντούσεβιτς - Μπλοκ στο Παγκόσμιο Πρωτάθλημα του 2001 στο Έντμοντον του Καναδά, στην πρώτη της ήττα έπειτα από 6 χρόνια. Κέρδισε όμως χρυσά στα 200 μ. και 4 x 100 μ.. Ενεπλάκη σε σκάνδαλο ντόπινγκ και το 2004 στην Αθήνα ήταν 5η στο μήκος.

Στους Ολυμπιακούς Αγώνες του Σίδνεϊ το 2000, συνέλεξε χρυσά μετάλλια στα 100, 200 και 4x400 μ. και χάλκινα στο μήκος και στα 4x100 μ.

Από πλευράς ατομικών επιδόσεων, είναι η δεύτερη ταχύτερη όλων των εποχών στα 100 μ. (10.65) και στα 200 (21.62) και η 10η άλτρια στο μήκος με 7,31 μ. Σε ηλικία 13 ετών έτρεξε τα 100 μ. σε 13΄΄0 και τα 400 μ. σε 59΄΄. Το 1991 έκανε σε 11.17 τα 100 μ. και 22.76 τα 200 μ.). Από το 1997 ώς και το 2002 πέτυχε νίκη στους 59 από τους 60 τελικούς, στα 100 μ. Το 1998 αναδείχθηκε αθλήτρια της χρονιάς, εξαιτίας των 34 νικών της σε διάφορα αγωνίσματα.

Σκάνδαλο
--------

Μετά την παραδοχή της στο ανώτατο δικαστήριο της Νέας Υόρκης, ότι είπε ψέματα στους ανακριτές για τη χρήση αναβολικών τη διετία 1999 - 2001, ανακοίνωσε την αποχώρησή της από τους στίβους. Προέβη στην αποκάλυψη ότι χρησιμοποιύσε την απαγορευμένη ουσία *τετραϋδρογεστρινόνη* (ΤΗG), γνωστής με το όνομα "καθαρή" από τον Σεπτέμβριο του 2000 μέχρι τον Ιούλιο του 2001, αν και υποστήριξε ότι τότε δεν γνώριζε ότι πρόκειται για αναβολισμό, αλλά για ένα απλό θρεπτικό συμπλήρωμα (λινόσπορος). Η συγκεκριμένη ουσία παρέμενε μη ανιχνεύσιμη μέχρι το 2003.

Στις 8 Οκτωβρίου του 2007 η Τζόουνς έπειτα από την ομολογία της ότι χρησιμοποιούσε απαγορευμένες ουσίες, παρέδωσε τα πέντε μετάλλια (3 χρυσά, 2 χάλκινα) που κατέκτησε στους Ολυμπιακούς Αγώνες του Σίδνεϊ, χωρίς να περιμένει τις αποφάσεις των διεθνών αθλητικών οργάνων. Η ενέργειά της αυτή έγινε κατά τα φαινόμενα για να αντιμετωπιστεί με επιείκεια από την αμερικανική Δικαιοσύνη. Επίσης, κατηγορήθηκε και για οικονομικής φύσεως αδικήματα.

Στις 12 Δεκεμβρίου του 2007 η Διεθνής Ολυμπιακή Επιτροπή αφαίρεσε τα 5 ολυμπιακά μετάλλια της Τζόουνς, θέτοντας τέρμα στη λαμπρή καριέρα της αθλήτριας.

Στις 11 Ιανουαρίου του 2008 καταδικάστηκε σε εξάμηνη φυλάκιση επειδή είπε ψέματα για την υπόθεση των αναβολικών ουσιών.

Στις 10 Μαρτίου 2010 η ομάδα του γυναικείου ΝΒΑ (WNBA) Tulsa Shock ανακοίνωσε ότι η Τζόουνς υπέγραψε συμβόλαιο με αυτήν.

Ατομικές επιδόσεις
------------------

| Ημερομηνία | Αθλητικό γεγονός | Τόπος | Χρόνος | Σημείωση |
| --- | --- | --- | --- | --- |
| 12 Σεπτεμβρίου 1998 | 100 μ. | Γιοχάνεσμπουργκ, Νότια Αφρική | 10.65 | βοήθησε το υψόμετρο |
| 22 Αυγούστου 1999 | 100 μ. | Σεβίλλη, Ισπανία | 10.70 |  |
| 11 Σεπτεμβρίου 1998 | 200 μ. | Γιοχάνεσμπουργκ, Νότια Αφρική | 21.62 | βοήθησε το υψόμετρο |
| 13 Αυγούστου 1997 | 200 μ. | Ζυρίχη, Ελβετία | 21.76 |  |
| 22 Απριλίου 2001 | 300 μ. | Γουόλνατ, Καλιφόρνια | 35.68 |  |
| 16 Απριλίου 2000 | 400 μ. | Γουόλνατ, Καλιφόρνια | 49.59 |  |
| 31 Μαΐου 1998 | Μήκος | Γιουτζίν, Όρεγκον | 7.31 μ. |  |

Ατομικές διακρίσεις
-------------------

| Χρονιά | Συνάντηση | Τόπος | Θέση | Αθλητικό γεγονός | Αποτέλεσμα |
| --- | --- | --- | --- | --- | --- |
| 1992 | Παγκόσμιο Πρωτάθλημα Εφήβων της IAAF | Σεούλ, Νότια Κορέα | 5η | 100 μ. |  |
| 7η | 200 μ. |  |
| 1997 | Παγκόσμιο Πρωτάθλημα της IAAF | Αθήνα, Ελλάδα | 1η | 100 μ. | 10.83 |
| 10η | Άλμα σε μήκος |  |
| 1998 | Παγκόσμιο Κύπελλο IAAF | Γιοχάνεσμπουργκ, Νότια Αφρική | 1η | 100 μ. | 10.65A |
| 1η | 200 μ. | 21.62A |
| 2η | Άλμα σε μήκος | 7.00A |
| 1999 | Παγκόσμιο Πρωτάθλημα της IAAF | Σεβίλλη, Ισπανία | 1η | 100 μ. | 10.70 |
| 3η | Άλμα σε μήκος | 6.83 |
| 2000 | Ολυμπιακοί Αγώνες | Σίδνεϊ, Αυστραλία | Αποκλείστηκε | 100 μ. | 10.75 |
| Αποκλείστηκε | 200 μ. | 21.84 |
| Αποκλείστηκε | Άλμα σε μήκος | 6.92 |
| 2001 | Παγκόσμιο Πρωτάθλημα της IAAF | Έντμοντον, Καναδάς | Αποκλείστηκε | 100 μ. | 10.85 |
| Αποκλείστηκε | 200 μ. | 22.39 |
| 2002 | Παγκόσμιο Κύπελλο IAAF | Μαδρίτη, Ισπανία | Αποκλείστηκε | 100 μ. | 10.90 |

Παραπομπές
----------

1. ↑  (Αγγλικά) *Internet Movie Database*. nm1201431. Ανακτήθηκε στις 10  Ιανουαρίου 2016.
2. ↑  (Αγγλικά) *SNAC*. w6pv9tzj. Ανακτήθηκε στις 9  Οκτωβρίου 2017.
3. ↑  (Γερμανικά, Αγγλικά) *FemBio database*. 14843. Ανακτήθηκε στις 9  Οκτωβρίου 2017.
4. 1 2  Jessie Carney Smith: «Notable Black American Women»
5. ↑  Ανακτήθηκε στις 4  Μαρτίου 2021.
6. ↑  (Αγγλικά) *Basketball-Reference.com*. j/jonesma01w. Ανακτήθηκε στις 23  Απριλίου 2022.
7. ↑  IOC strips Marion Jones' Sydney medals, Karolos Grohmann, Reuters, 12 Δεκεμβρίου 2007, ανακτήθηκε στις 13 Δεκεμβρίου 2007 (Αγγλικά)
8. ↑  Jones is sentenced to six months, CNN, 11 Ιανουαρίου 2008, ανακτήθηκε στις 12 Ιανουαρίου 2008 (Αγγλικά)
9. ↑  Juozapavicius, Justin (10 Μαρτίου 2010). «Marion Jones signs with WNBA's Shock». *Yahoo! Sports*. Associated Press.. Ανακτήθηκε στις 10-03-2010. [*νεκρός σύνδεσμος*]

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μάριον Τζόουνς** |

* Η αθλήτρια στο Belizeans.com

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 4262157
* LCCN: n99022695
* ISNI: 0000 0000 4519 4890
* GND: 1080500421

 |

 |